text: 15-årig koordinerer indsamling med sin mor
  05 november 2017 kl. 14.14
  I tre år har Jeanne Eriksen koordineret indsamlingen for Dansk Flygtningehjælp i Rødding. 
  For tre år siden så det ud til, at der ikke ville være nogen indsamling til Dansk Flygtningehjælp i Rødding. Den dengang 13-årige Jeanne Eriksen havde meldt sig som indsamler, men da der ikke var nogen koordinator, måtte de aflyse indsamlingen.
  Det ville hun ikke være med til. Derfor foreslog hun at være koordinator selv. Der var bare et problem.
  - Hende, der skulle stå for det, ville ikke mere. Det ville jeg gerne, men jeg var ikke gammel nok, så min mor hun har hjulpet mig, siger Jeanne Eriksen.
  Derfor er hendes mor blevet koordinator for at støtte op om sin datters beslutning.
  - De ringede til Jeanne for tre år siden, om hun havde lyst til at gå som indsamler. Så fik vi en mail om, at de manglede en distriktskoordinator. Hvis ingen meldte sig, kunne der ikke blive en indsamling i Rødding, siger hendes mor, Linda Eriksen, der nu er distriktskoordinator ved Dansk Flygtningehjælp.
  Derfor styrer mor og datter nu for tredje år i træk indsamlingen i Rødding.
  
  